Document ID: 32014R0153

NARIADENIE RADY (EÚ) č. 153/2014
zo 17. februára 2014,
ktorým sa mení nariadenie (ES) č. 314/2004 o určitých reštriktívnych opatreniach voči Zimbabwe a ktorým sa zrušuje (EÚ) č. 298/2013
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 215,
so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
keďže:
(1)
Nariadením Rady (ES) č. 314/2004 (1) sa vykonávajú viaceré opatrenia stanovené v rozhodnutí Rady 2011/101/SZBP (2) vrátane zmrazenia finančných prostriedkov a hospodárskych zdrojov niektorých fyzických alebo právnických osôb, subjektov a orgánov.
(2)
Malo by sa obnoviť pozastavenie zákazu cestovania a zmrazenia aktív, ktoré sa uplatňujú na väčšinu osôb a subjektov uvedených v prílohe I k rozhodnutiu 2011/101/SZBP a ďalej rozšíriť toto pozastavenie na ďalších osem osôb.
(3)
Niektoré z uvedených opatrení patria do rozsahu pôsobnosti Zmluvy o fungovaní Európskej únie, a preto je na ich vykonávanie potrebné regulačné opatrenie na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch.
(4)
Do nariadenia (ES) č. 314/2004 by sa mala doplniť aktualizovaná príloha, ktorou sa doplní ďalších osem osôb využívajúcich pozastavenie zákazov stanovených v článkoch 6 ods. 1 a 2 podľa uvedeného nariadenia k 81 osobám a ôsmim subjektom, ktoré už využívajú pozastavenie uplatňovanie článku 6 stanoveného v nariadení Rady (EÚ) č. 298/2013 (3).
(5)
Nariadenie (ES) č. 314/2004 by sa preto malo zodpovedajúcim spôsobom zmeniť.
(6)
Predĺženie pozastavenia stanoveného v nariadení (EÚ) č. 298/2013 uplynie 20. februára 2014 a predĺženie sa stanoví týmto nariadením. V záujme právnej istoty by sa preto malo nariadenie (EÚ) č. 298/2013 zrušiť.
(7)
S cieľom zabezpečiť účinnosť opatrení stanovených v tomto nariadení musí toto nariadenie nadobudnúť účinnosť dňom jeho uverejnenia,
PRIJALA TOTO NARIADENIE:
Článok 1
Nariadenie (ES) č. 314/2004 sa mení takto:
1.
V článku 6 sa dopĺňa tento odsek:
„4. Opatrenia v odsekoch 1 a 2 sa pozastavujú, pokiaľ ide o osoby a subjekty uvedené v prílohe IV.“
2.
Príloha k tomuto nariadeniu sa dopĺňa ako príloha IV.
Článok 2
Nariadenie (EÚ) č. 298/2013 sa zrušuje.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. februára 2014

Labels: 18
5